



**Αθήνα, 30 Μαΐου 2024**

**ΕΡΩΤΗΣΗ**

**Προς τον κ. Υπουργό Υγείας**

**Θέμα: «Η αναμονή των ραντεβού για το PET Scan στο ΠΑ.Γ.Ν.Η. στέλνει τους ασθενείς σε ιδιωτικά κέντρα στην Αθήνα».**

Το 2018 το ίδρυμα Σταύρος Νιάρχος προέβη σε δωρεά ύψους ποσού άνω των 2 εκατ. ευρώ προς το Πανεπιστημιακό Νοσοκομείο Ηρακλείου (ΠΑΓΝΗ) με σκοπό την απόκτηση ενός απεικονιστικού συστήματος PET Scan, το πρώτο ψηφιακό PET-CT σε Δημόσιο Νοσοκομείο στην Ελλάδα. Το αρχικό χρονοδιάγραμμα εγκατάστασης του έργου που προέβλεπε ότι το σύστημα θα ήταν έτοιμο και λειτουργικό τον Απρίλιο του 2021 δε τηρήθηκε καθώς το σύστημα τέθηκε εν τέλει σε παραγωγική λειτουργία με διετή καθυστέρηση και κωλυσιεργία στις 14 Φεβρουαρίου του 2023.

Από την εδώ και ενάμιση έτος χρήση του PET Scan και παρότι η εγκατάστασή του στο ΠΑΓΝΗ σκοπούσε στο να εξυπηρετήσει τις ανάγκες της τοπικής κοινωνίας εντούτοις δεκάδες πολίτες συνεχίζουν να φεύγουν κάθε μήνα για την πρωτεύουσα προκειμένου να κάνουν πιο γρήγορα τις εξετάσεις, αφού ο χρόνος για την αρρώστια τους είναι πολύτιμος. Και αυτό γιατί η αναμονή φθάνει τους 2 μήνες στο Πανεπιστημιακό νοσοκομείο Ηρακλείου προκειμένου να κλείσει κάποιος ραντεβού για εξετάσεις. Σημειώνεται πως οι ειδικευμένες εξετάσεις που προσφέρει το συγκεκριμένο απεικονιστικό σύστημα σε ιδιωτικά κέντρα κοστίζουν μέχρι και 1000 ευρώ.

Στο ανωτέρω πρόβλημα λύση αποτελούν η ολοήμερη λειτουργία του PΕΤ Scan και η αύξηση του προσωπικού μέσω των οποίων θα μειωθεί η αναμονή και να αυξηθεί ο αριθμός των εξυπηρετούμενων ασθενών. Ωστόσο, πληροφορούμαστε ότι μέχρι στιγμής η διοίκηση του νοσοκομείου δεν προκρίνει τη λύση αυτή και δεν εγκρίνει το «κονδύλι» για επιπλέον προσωπικό.

Στο διάστημα λειτουργίας του PET Scan, σύμφωνα με δημοσίευμα στο τοπικό τύπο, έχουν εξυπηρετηθεί 3.600 ασθενείς συνολικά. Εβδομαδιαία και μόνο σε πρωινή λειτουργία εξυπηρετούνται κατά μέσο όρο περίπου 65 άνθρωποι. Τον Απρίλιο συγκεκριμένα πραγματοποιήθηκαν 268 εξετάσεις, με αποτέλεσμα ο μέσος χρόνος αναμονής να είναι 1,5-2 μήνες πραγματοποιώντας 12 εξετάσεις κατά μέσο όρο στην πρωινή λειτουργία. Λόγω της μεγάλης αναμονής, οι ασθενείς αναγκάζονται να μεταβαίνουν στην Αθήνα, οι οποίοι είναι πάνω από 30 ασθενείς σε μηνιαία βάση, και οι οποίοι επωμίζονται τόσο το κόστος της εξέτασης όσο και την ταλαιπωρία.

Σήμερα στο Τμήμα υπηρετούν: 3 Πυρηνικοί Ιατροί, 3 τεχνολόγοι όπου ο ένας αποσπάστηκε από την μονάδα της κλασικής Πυρηνικής Ιατρικής αποδυναμώνοντας τις υπόλοιπες μονάδες της Πυρηνικής Ιατρικής, 1 νοσηλεύτρια όπου σε περίπτωση άδειας καλύπτεται από άλλα τμήματα και 1 γραμματέα όπου σε περίπτωση άδειας δεν αναπληρώνεται και το τμήμα δεν καλύπτεται από γραμματέα και δεν κλείνονται ραντεβού. Το προσωπικό λοιπόν που απαιτείται για την ολοήμερη λειτουργία του PET Scan είναι 5 Πυρηνικοί Ιατροί, 5 τεχνολόγοι, 2 νοσηλευτές και 2 γραμματείς.

**Με δεδομένο ότι** το συγκεκριμένο μηχάνημα δίνει τις απαραίτητες πληροφορίες για την έγκαιρη και ακριβή σταδιοποίηση της νόσου ακόμη και τον χαρακτηρισμό της βλάβης. Αυτό βοηθάει ώστε να αποφασιστεί η καλύτερη θεραπευτική αντιμετώπιση βασιζόμενη στα μοριακά χαρακτηριστικά του καρκινικού κυττάρου, την ομαδοποίηση των ασθενών οι οποίοι μπορούν να ανταποκριθούν σε στοχευμένες θεραπείες, την πρώιμη εκτίμηση της ανταπόκρισης στην θεραπεία, έτσι ώστε να αποφασιστεί έγκαιρα η αλλαγή ή όχι του θεραπευτικού πρωτοκόλλου.

**Με δεδομένο ότι** ο ρόλος του είναι αρκετά σημαντικός για τον ακριβή σχεδιασμό στην ακτινοθεραπεία, ώστε να γίνεται στοχευμένα αποφεύγοντας την ακτινοβόληση, άλλων υγιών οργάνων.

**Με δεδομένο ότι** χιλιάδες Κρητικοί περίμεναν εδώ και χρόνια την έναρξη λειτουργίας του και κάποιες μορφές καρκίνου όπως είναι του πνεύμονα, των ωοθηκών, της κεφαλής τραχήλου της μήτρας, του μελανώματος, έχουν καλύτερη απεικόνιση με την συγκεκριμένη εξέταση και είναι εξαιρετικά σημαντικό το γεγονός ότι θα μπορούν πλέον να την κάνουν στο νησί.

**Με δεδομένο ότι** η αναμονή θα αυξηθεί περισσότερο λόγω των όλο και περισσότερων ενδείξεων πέραν της Ογκολογίας (λοιμώξεις, νευρολογία).

**Με δεδομένα τα ανωτέρω** και σε συνδυασμό με το δικαίωμα της τοπικής κοινωνίας και των κοντινών νησιωτικών κατοίκων που εξυπηρετούνται να μην επωμίζονται το κόστος των εξετάσεων στα ιδιωτικά κέντρα της πρωτεύουσας και να μην ταλαιπωρούνται **ερωτάται ο αρμόδιος κ. Υπουργός:**

1. **Σκοπεύετε να ενισχύσετε με το απαραίτητο Προσωπικό το συγκεκριμένο Τμήμα ώστε να έχει ολοήμερη λειτουργία και να εξυπηρετούνται όσο τον δυνατόν περισσότεροι ασθενείς αποφεύγοντας την ταλαιπωρία και το κόστος των εξετάσεων;**

**Οι Ερωτώντες Βουλευτές**

**Μαμουλάκης Χαράλαμπος (Χάρης)**

**Παναγιωτόπουλος Ανδρέας**

**Γαβρήλος Γιώργος**

**Δούρου Ειρήνη (Ρένα)**

**Ηλιόπουλος Όθων**

**Θρασκιά Ουρανία (Ράνια)**

**Λινού Αθηνά**

**Μάλαμα Κυριακή**

**Μεΐκόπουλος Αλέξανδρος**

**Μπάρκας Κωνσταντίνος**

**Παπαηλιού Γιώργος**

**Πούλου Παναγιού (Γιώτα)**

**Χρηστίδου Ραλλία**

**Ψυχογιός Γεώργιος**